**भारत सरकार**

**मानव संसाधन विकास मंत्रालय**

**स्कूल शिक्षा और साक्षरता विभाग**

**राज्य सभा**

**अतारांकित प्रश्न संख्या : 1137**

उत्तर देने की तारीखः 16.12.2013

**मध्याह्न भोजन पर व्यय**

**1137. श्री शान्ता कुमारः**

क्या **मानव संसाधन विकास मंत्री** यह बताने की कृपा करेंगे किः

(क) चालू वर्ष के दौरान देश के विभिन्न स्कूलों में मध्याह्न भोजन पर कितनी धनराशि व्यय की गई है; और

(ख) सरकार द्वारा छपरा जैसी घटनाओं, जहां मध्याह्न भोजन करने के पश्चात् 23 स्कूली बच्चे मर गए थे, की पुनरावृत्ति को रोकने के लिए क्या कार्रवाई की गई है?

**उत्तर**

**मानव संसाधन विकास मंत्रालय में राज्य मंत्री**

**(डा. शशि थरूर)**

**(क) :** चालू वर्ष में नवंबर, 2013 तक सरकार द्वारा देश के विभिन्न स्कूलों में मध्याह्न भोजन हेतु 9453 करोड़ रुपए की राशि जारी की जा चुकी है।

**(ख) :** बिहार के छपरा की घटना के पश्चात् सरकार ने दिनांक 22 जुलाई, 2013 को मध्याह्न भोजन योजना के अंतर्गत गुणवत्ता, सुरक्षा और स्वच्छता के मानकों के कड़े अनुपालन हेतु दिशा-निर्देश जारी किए हैं और इन पहलुओं को अधिक सुदृढ़ करने के लिए इन दिशा-निर्देशों के माध्यम से अतिरिक्त निर्देश भी जारी किए हैं। दिशा-निर्देशों के मुख्‍य बिन्‍दु नीचे दिए गए हैं :-

1. राज्‍य, जिला, ब्‍लॉक जैसे विभिन्‍न स्‍तरों पर स्‍पष्‍ट भूमिकाओं और उत्‍तरदायित्‍वों वाली प्रबंधन संरचनाओं की स्‍थापना।
2. छात्रों को भोजन परोसे जाने से पहले कम से कम एक शिक्षक द्वारा भोजन को चखना अनिवार्य करना।
3. खाद्य सामग्रियों की गुणवत्‍तापरक आपूर्ति और स्‍कूलों में उनका सुरक्षित भण्‍डारण।
4. ब्राण्‍ड और एग्‍मार्क गुणवत्‍ता वाली दालों और मसालों का प्रापण और स्‍कूलों को आपूर्ति।
5. मध्‍याह्न भोजन योजना के बारे में जागरूकता।
6. जि़ले के संसद सदस्‍य की अध्‍यक्षता में जिला स्‍तरीय सतर्कता और मॉनीटरिंग समिति की बैठक बुलाना।
7. योजना की सामाजिक लेखापरीक्षा।
8. भारतीय खाद्य सुरक्षा और मानक प्राधिकरण/सीएसआईआर संस्‍थानों/राष्‍ट्रीय प्रयोगशाला प्रत्‍यायन बोर्ड द्वारा अनुमोदित प्रयोगशालाओं द्वारा भोजन के नमूनों का परीक्षण।
9. खाद्यान्‍नों की सुरक्षा और भोजन को स्वच्छता से पकाने के प्रबंधन हेतु रसोईया-सह-सहायक के साथ-साथ जिला और ब्‍लॉक संसाधन व्‍यक्‍तियों के प्रशिक्षण को सुदृढ़ करना। यह कार्य पर्यटन मंत्रालय, चयनित विश्‍व विद्यालयों के गृह विज्ञान स्‍कूलों के साथ-साथ गैर सरकारी संगठनों के सहयोग से किया जाता है।
10. मॉनीटरिंग संस्‍थानों और संयुक्‍त समीक्षा मिशनों की रिपोर्टों के परिणामों पर तुरंत कार्रवाई।
11. किसी अप्रिय स्‍थिति से निपटने के लिए विस्तृत आकस्‍मिक स्वास्थ्य योजना की तैयारी।

इन दिशा-निर्देशों के अनुपालन का मूल्‍यांकन नियमित अंतरालों पर राज्‍यों का दौरा करने वाले संयुक्‍त समीक्षा मिशनों द्वारा किया जाता है। वर्तमान वर्ष में अग्रणी पोषण विशेषज्ञों के सहयोग से 16 संयुक्‍त समीक्षा मिशन आयोजित किए गए हैं। इसके अतिरिक्‍त समय-समय पर औचक दौरे किए गए हैं; वर्तमान वर्ष में महाराष्‍ट्र, जम्‍मू और कश्‍मीर, असम और ओडिशा में ऐसे चार दौरे किए गए हैं।

\*\*\*\*\*\*